Σχέδιο της Αφρικανικής Ένωσης για εκεχειρία στη Λιβύη
ο Πρόεδρος την ΑΕ παρουσίασε το σχέδιο στο Μοαμάρ Γκαντάφι και σήμερα το υποβάλλει στους αντάρτες
Ο Πρόεδρος της Νότιας Αφρικής και επικεφαλής αντιπροσωπείας Αφρικανών ηγετών που επισκέπτονται την Τρίπολη της Λιβύης, Τζέικομπ Ζούμα, δήλωσε ότι ο Μοαμάρ Γκαντάφι αποδέχτηκε οδικό χάρτη για εκεχειρία με τους αντικυβερνητικούς διαδηλωτές. Αξιωματούχοι της Αφρικανικής Ένωσης δηλώνουν ότι η πρόταση προβλέπει άμεση κατάπαυση του πυρός, συνομιλίες μεταξύ κυβέρνησης και ανταρτών, προστασία των ξένων υπηκόων στη Λιβύη και διεύρυνση της ανθρωπιστικής βοήθειας προς τους αμάχους. O κ. Ζούμα δήλωσε ότι η αντιπροσωπεία της Αφρικανικής Ένωσης θα επισκεφτεί σήμερα την Βεγγάζη για να παρουσιάσει το σχέδιο της στην ηγεσία των ανταρτών. Οι ηγέτες της αντιπολίτευσης έχουν δηλώσει ότι δεν πρόκειται να δεχτούν τίποτα άλλο παρά τον τερματισμό της διακυβέρνησης Γκαντάφι. Πάντως Λίβυοι αξιωματούχοι δηλώνουν ότι ο κ. Γκαντάφι δεν σκοπεύει να παραιτηθεί. Επίσης ο Πρόεδρος της Νότιας Αφρικής ζήτησε απ’ το ΝΑΤΟ να σταματήσει τις αεροεπιδρομές σε βάρος κυβερνητικών στόχων στη Λιβύη «για να δοθεί η ευκαιρία να στεριώσει η εκεχειρία» όπως είπε. Στο μεταξύ, αεροεπιδρομές του ΝΑΤΟ απομάκρυναν τις κυβερνητικές δυνάμεις από την στρατηγικής σημασίας πόλη Αζνταμπίγια στην ανατολική Λιβύη, επιτρέποντας στους αντάρτες να εδραιώσουν τον έλεγχο τους στη πόλη. Επίσης το ΝΑΤΟ δήλωσε ότι από αεροεπιδρομές του τη Κυριακή καταστράφηκαν 11 κυβερνητικά τάνκς κοντά στην Αζνταμπίγια και 14 κοντά στην Μισράτα. Ο αντιστράτηγος Τσαρλς Μπούτσαρντ ανέφερε ότι οι επιθέσεις ήταν απαραίτητες γιατί οι δυνάμεις του Μοαμάρ Γκαντάφι επιτίθονταν βίαια σε Λίβυους πολίτες. Ο εκπρόσωπος των ανταρτών στη Λιβύη, συνταγματάρχης Χαμίντ Χάσι, είπε στο ειδησεογραφικό πρακτορείο Associated Press ότι οι βομβαρδισμοί από τις κυβερνητικές δυνάμεις στην Αζνταμπίγια σταμάτησαν μετά τις Νατοϊκές επιθέσεις.